b'\n_START_ARTICLE_\nProtipape\xc5\xbe Teodor\n_START_SECTION_\n\xc5\xbdivljenjepis\n_START_PARAGRAPH_\nBizantinsko-gr\xc5\xa1ki vpliv na pape\xc5\xa1ke volitve je prinesel s sabo gr\xc5\xa1ke razvade: zvija\xc4\x8dnost in prepirljivost, nasilnost in podkupljivost. Rimska duho\xc5\xa1\xc4\x8dina je hotela posaditi na sede\xc5\xbe svetega Petra arhiprezbiterja Petra; nasprotno pa so hoteli senat in voja\xc5\xa1tvo duhovnika Teodorja, katerega je podpiralo tudi ljudstvo. Po dvomese\xc4\x8dnih nemirih so se dogovorili, da se bosta obe stranki odpovedali svojemu kandidatu. Duhov\xc5\xa1\xc4\x8dina, ki je zasedala v Lateranu, je kon\xc4\x8dno izvolila za pape\xc5\xbea Konona, ki so ga vsi sprejeli._NEWLINE_Po smrti Konona, (23. septembra 687), ki ni vladal niti leto dni, so pape\xc5\xa1ke volitve potekale \xc5\xa1e sredi ve\xc4\x8djih napetosti in nemirov kot pred letom dni. Rimsko ljudstvo se je zopet odlo\xc4\x8dilo za duhovnika Teodorja . Arhidiakon Pashal je sedaj iskal podporo pri ravenskem eksarhu.  Obljubil mu je celo tisto premo\xc5\xbeenje, ki sta oporo\xc4\x8dno zapustila v dobrodelne namene Janez V.  in Konon, \xc4\x8de bo zmagal na pape\xc5\xa1kih volitvah. Duhov\xc5\xa1\xc4\x8dina in imenitniki so bili za duhovnika Sergija in njegova stranka ni bila le najve\xc4\x8dja, ampak tudi najuglednej\xc5\xa1a. Ko je Teodor to uvidel, se je sam prostovoljno umaknil. On in njegov rival Pashal sta novemu pape\xc5\xbeu poljubila ribi\xc5\xa1ki prstan na roki in ga priznala za pape\xc5\xbea. Teodor je to storil odkritosr\xc4\x8dno, Pashal pa ne. Pisal je tozadevno pismo v Raveno in obljubljal visoko podkupnino, \xc4\x8de zasede pape\xc5\xa1ki prestol. _NEWLINE_Pogoltni ravenski eksarh Platina je pohitel v Rim; toda tudi on je opazil, da njegov kandidat sploh nima privr\xc5\xbeencev; zato je bil pripravljen potrditi Sergijevo izvolitev, \xc4\x8de mu bo pla\xc4\x8dal sto funtov zlata. Sergijeva stranka je sicer nejevoljno, vendar le zbrala sramotno podkupnino, da bi se izgognila ve\xc4\x8djemu zlu, in tako so Sergija 15. decembra 587 posvetili in umestili. Arhidiakon Pashal je bil obdol\xc5\xbeen \xc4\x8daranja; zato so ga raz\xc4\x8dinili in ga zaprli v samostan.\n_START_SECTION_\nSmrt\n_START_PARAGRAPH_\nPo petletni je\xc4\x8di je Pashal umrl 692, baje nespokorjen. Teodor pa je umrl v miru, prav tako leta 692..'